DESCRIPCIÓ BREU

La mesura presenta tres propostes entorn com treballar amb
l’administració pública per enfortir la participació juvenil tant
de projectes incipients com de ja existents. En primer lloc,
s’aposta per reformular els espais de participació de
l’associacionisme juvenil. En segon, facilitar els permisos per
realitzar esdeveniments a la via pública.

Per últim, generar fòrmules per garantir una igualtat
d’oportunitats en la consecució de projectes juvenils.

DESCRIPCIÓ AMPLIADA

Actualment, és una problemàtica compartida pels col·lectius joves
de la ciutat i per aquelles joves que volen iniciar projectes
voluntaris amb una vocació pública transformadora la necessitat
de reformular la relació amb l’administració i de tenir més
facilitacions a nivell de recursos per organitzar esdeveniments a
la via pública.

L’autoorganització juvenil amb projectes de transformació al
barri és una eina clau per promoure una ciutadania més
participativa, comunitària i responsable amb la ciutat on viu. És
per això que cal apostar per facilitar-ne el seu sorgiment i
consolidació.

En primer lloc, es vol apostar per consolidar espais de
participació juvenils funcionals. L’objectiu és aconseguir espais
de diàleg entre l’associacionisme juvenil i districte continuats
que serveixin com a apropament i reconeixement de les dues parts.
Per això, per garantir la participació juvenil són espais que
s’han de definir de la mà de l’associacionisme juvenil de cada
territori. Així, reformular els Consells Joves per respondre
realment a les seves necessitats, conèixer quines són les seves
problemàtiques i entendre els seus projectes.

En segon lloc, l’objectiu d’aquesta mesura és facilitar
l’organització d’esdeveniments a la via pública. En primer lloc,
assegurar un acompanyament des de districte perquè les entitats
entenguin tot el procés necessari, desburocratitzar la gestió i
respondre a horaris més associatius. En el cas de joves no
associades, a Barcelona hi ha molts casos de grups de joves que
es volen organitzar amb l’objectiu d’iniciar un projecte o
associació però no tenen recursos o és un projecte molt incipient
i el cost de constituir-se com a associació desincentiva a la
creació d’aquests projectes. Per això, s’aposta per donar
oportunitats a aquests grups de fer activitats a l’espai públic
per visibilitzar-se i començar a arrelar-se al territori
enxarxant-se amb el barri.

En el cas de joves associades, facilitar des de l’Ajuntament
també a aquelles associacions sense ànim de lucre que no tenen
recursos econòmics per tal que la raó econòmica no provoqui la no
organització. Per exemple, col·laborar amb el cost de les
assegurances, entenent que les associacions juvenils que fan
esdeveniments oberts al barri per promoure’n la seva dinamització
estan fent també polítiques públiques.

Finalment, es proposa aplicar una discriminació positiva a les
persones joves per aconseguir la consecució dels seus projectes
amb perspectiva comunitària. En primer lloc perquè en espais de
debat intergeneracional, les persones joves han de buscar molta
més legitimitat pel sol fet de ser joves. En segon, perquè les
situacions de precarietat d'habitatge, de formació i ocupació,
fan que les joves no tinguin el mateix temps ni la mateixa
energia que sí tenen altres col·lectius de la ciutat. Una demanda
concreta és aplicar aquesta discriminació positiva en els
projectes d'inversió municipal.

LÍNIA DEL PAM RELACIONADA AMB EL PROJECTE

Dret a la Ciutat i Governança

ÀMBIT TERRITORIAL

Barri de cada districte de la ciutat de Barcelona

PERSPECTIVA DE GÈNERE

Aquesta mesura pretén enfortir i promoure projectes juvenils
autogestionats amb una vocació transformadora i que, per tant,
vetllen per una eradicació de les violències masclistes i
patriarcals i promouen l’empoderament de les joves en
l’autoorganització. És per això que, reformular els espais de
participació dels col·lectius joves per assegurar-ne el seu
sorgiment o enfortiment, és una aposta per fomentar projectes
organitzats des d’una perspectiva feminista. De la mateixa manera
que, facilitar que aquests grups joves incipients facin
esdeveniments és una forma de promoure activitats des d’una
perspectiva feminista a l’espai públic.

IMPACTE ESPERAT

Enfortiment de la relació amb districte aconseguint una
coordinació que sigui propera a la realitat i necessitat de
l’associacionisme juvenil i promoure’n el reconeixement de la
seva tasca política i social.

Sorgiment de grups joves amb l’objectiu de dinamitzar el barri i
fer xarxa comunitària.

AGENTS A IMPLICAR EN EL PLANTEJAMENT O DESENVOLUPAMENT DEL
PROJECTE

Plataformes juvenils

Grups de joves en procés de desenvolupar un projecte d’interès
públic

Associacions juvenils

Equip Tècnic de Joventut i de Servei a les Persones de cada
districte

Tècniques de Barri de cada districte

Conselleres de Joventut de cada districte